過放生池追懷江公民表諫議池蓋公所創也
作者：陸游
朝代：宋

paragraphs: 釣臺先生諫大夫，建中初元起江湖。
是是非非玉座側，身可死徙志不渝。
烟汀月島二十載，白髮短䑧藏菰蒲。
晚蒙湔洗得一障，上奏猶自稱粗疏。
此公造處直奇特，竺乾先生分半席。
九州看如掌中果，天不遣爲吁可惜。
徑歸斂手築陂池，也活龜魚論萬億。
骨冷桐山喚不聞，停車悵望春波碧。